Bestuurder het nie gevlug ná ongeluk, is na hospitaal geneem | Netwerk24
Bestuurder het nie gevlug ná ongeluk, is na hospitaal geneem
Deur Brümilda Swartbooi 07 April 2021 20:15
Die Janse van Rensburg-gesin van Boksburg, Claudia (25), Clive (32), Aiden (4) en Leané (5), wat Donderdag sowat 160 km van Richardsbaai in 'n motorongeluk dood is. Foto: Verskaf
Die ander bestuurder wat betrokke was by die ongeluk waarin 'n gesin van vier van Boksburg uitgewis is, is onlangs uit die hospitaal ontslaan.
Sy regsverteenwoordiger, Garry Bell, wou nie sy kliënt se naam bekend maak nie en het gesê hy het nie gevlug soos wat beweer word nie.
Die Janse van Rensburg-gesin van Boksburg, Clive (32), Claudia (25), Aiden (4) en Leané (5), was Donderdag op pad na Richardsbaai om by familie te gaan kuier toe hulle sowat 160 km van hul bestemming af verongeluk het.
Die gesin het Claudia se ouers, Belinda en Pedro Tenreiro, in Kriel in Mpumalanga gekry, van waar hulle omstreeks 17:30 in aparte voertuie na Richardsbaai vertrek het.
Bell het Woensdagmiddag aan Netwerk24 gesê sy kliënt is na 'n hospitaal geneem en het nie van die toneel gevlug nie.
Hy het gesê hy het 'n kopbesering opgedoen en het gesukkel om asem te haal. Daarom is sy kliënt onmiddellik na die hospitaal vervoer.
Die man, wat in sy 60's is, is Sondag uit die hospitaal ontslaan.
Volgens Bell is sy kliënt 'n veearts wat al jare op Mkhuze in KwaZulu-Natal woon.
Bell het gesê in hierdie stadium kan hy nie meer oor die voorval sê nie omdat 'n klag van strafbare manslag ondersoek word. Hy het gesê hulle gee die polisie hul samewerking.
Die polisie het Dinsdag by navraag gesê die bestuurder het van die toneel gevlug, maar Woensdag laat weet dat hierdie inligting verkeerd is.
Volgens die polisie is die bestuurder na 'n hospitaal geneem.
Dit blyk dat die polisie die ongeluk waarin die Janse van Rensburgs was, aanvanklik met 'n ander ongeluk verwar het en die verkeerde inligting Dinsdag aan Netwerk24 verskaf het.
"Die omstandighede rondom die voorval word ondersoek. Die oorsaak van die ongeluk moet nog vasgestel word. Die man het ernstige beserings opgedoen en sy gesin het hom na die hospitaal geneem om mediese hulp te kry.
"Die familielede het sy vervoer in die teenwoordigheid van die polisie gereël," het kapt. Nqobile Gwala, polisiewoordvoerder, gesê.
Die polisie het ook nie die man se naam bekend gemaak nie.
Shaun McGuone, 'n private speurder van Investipol, wat deur die oorledenes se familie aangestel is om die ongeluk te ondersoek, het gesê hulle sal hul inligting met die polisie deel.
Volgens die familie van die oorledenes het hulle glad nie die bestuurder op die toneel gesien nie. Hulle worstel steeds met baie vrae.
Natasha Wright, Claudia se suster, het gesê sy weet geregtigheid sal geskied.
Sy sukkel steeds om die tragedie te verwerk. "Dit voel asof hulle met vakansie is en nog gaan terugkom."